ลูกค้าธกส.เจอดีบีบให้ซื้อประกัน
ธีระชัย สั่ง ธ.ก.ส.จับเกษตรกรทำประกันน้ำท่วมให้หมด ไฟเขียวคิดดอกเบี้ยเพิ่ม 1% เน้นกลุ่มเสี่ยงพื้นที่ทำนา 2 ล้านไร่
27 ต.ค. 2554

ธีระชัย สั่ง ธ.ก.ส.จับเกษตรกรทำประกันน้ำท่วมให้หมด ไฟเขียวคิดดอกเบี้ยเพิ่ม 1% เน้นกลุ่มเสี่ยงพื้นที่ทำนา 2 ล้านไร่ 
นายธีระชัย ภูวนาถนรานุบาล รมว.คลัง และประธานคณะกรรมการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ในการประชุมคณะกรรมการเมื่อวันที่ 26 ต.ค. ได้มอบหมายให้ ธ.ก.ส.เร่งจัดทำรายละเอียดในการบังคับให้เกษตรกรและชาวนาทำประกันวินาศภัยสำหรับภัยธรรมชาติ เพื่อชดเชยความเสียหายของเกษตรกรที่ประสบภัยธรรมชาติรวมถึงน้ำท่วม โดยให้บวกค่าเบี้ยประกันไปกับดอกเบี้ยเงินกู้อีก 1%
“ผมเร่งรัดให้ ธ.ก.ส.จัดทำรายละเอียดให้เสร็จภายใน 2 สัปดาห์ เพื่อเสนอให้กระทรวงการคลังนำไปหารือกับคณะกรรมการกำกับและส่งเสริมการประกอบธุรกิจประกันภัย (คปภ.) ก่อนจะเริ่มรับประกันภัยในฤดูกาลเพาะปลูกข้าวที่จะเริ่ม พ.ย.นี้ โดยจะเน้นพื้นที่ปลูกข้าวกว่า 2 ล้านไร่ในเขตภาคเหนือตอนล่าง ภาคกลาง และภาคตะวันตกบางส่วน และจะส่งเสริมให้ทำนาแค่ 2 รอบ จากเดิมที่ทำนาปีละ 3 รอบ เพื่อให้มีพื้นที่รับน้ำช่วงเดือน ส.ค.ต.ค. โดยชาวนาจะได้รับการชดเชยนาว่างปีละ 7,0008,000 ล้านบาท ซึ่งถือว่าน้อยมากเมื่อเทียบกับการชดเชยความเสียหายจากน้ำท่วม” รมว.คลัง ชี้แจง 
ขณะที่โครงการรับจำนำข้าวเปลือกนาปี ปีการผลิต 2554/2555 ซึ่งเริ่มรับจำนำตั้งแต่วันที่ 7 ต.ค.ที่ผ่านมา ล่าสุดเมื่อวันที่ 24 ต.ค. มีเกษตรกรที่นำใบประทวนสินค้ามาจัดทำสัญญากู้เงินและเบิกรับเงินกู้แล้ว 6,856 ราย ปริมาณข้าวเปลือก 6.2 หมื่นตัน คิดเป็นเงินกู้ 918 ล้านบาท โดยในช่วงนี้ผลผลิตข้าวเปลือกออกสู่ตลาดน้อย เพราะเกษตรกรส่วนใหญ่ประสบกับปัญหาน้ำท่วมหนัก 
ทั้งนี้ จากเหตุน้ำท่วมที่เกิดขึ้นพบว่ามีเกษตรกรลูกค้า ธ.ก.ส. ได้รับความเดือดร้อน 4 แสนครอบครัว พื้นที่การเกษตรเสียหาย 5.6 ล้านไร่ 
นายลักษณ์ วจนานวัช ผู้จัดการ ธ.ก.ส. กล่าวว่า มติคณะรัฐมนตรีที่ให้ ธ.ก.ส.ปล่อยกู้ช่วยน้ำท่วม 3 หมื่นล้านบาท ธนาคารจะปล่อยกู้เพื่อฟื้นฟูอาชีพให้กับลูกค้าครอบครัวละ 3 หมื่นบาท โดยมีกลุ่มเป้าหมาย 1 ล้านราย เป็นลูกค้าที่ถูกน้ำท่วม 7 แสนราย และครอบครัวลูกค้าที่ต้องการเงินสดหมุนเวียน 3 แสนราย คิดดอกเบี้ยเอ็มอาร์อาร์ หรือประมาณ 7% ระยะเวลาในการกู้ 3 ปี